2002/930/EY: Euroopan keskuspankin päätös, tehty 21 päivänä marraskuuta 2002, Euroopan keskuspankin liikkeeseen lasketuista euroseteleistä saaman tulon jakamisesta rahaliittoon osallistuvien jäsenvaltioiden kansallisille keskuspankeille (EKP/2002/9)



Virallinen lehti nro L 323 , 28/11/2002 s. 0049 - 0050



Euroopan keskuspankin päätös, tehty 21 päivänä marraskuuta 2002, Euroopan keskuspankin liikkeeseen lasketuista euroseteleistä saaman tulon jakamisesta rahaliittoon osallistuvien jäsenvaltioiden kansallisille keskuspankeille (EKP/2002/9) (2002/930/EY) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 33 artiklan, sekä katsoo seuraavaa: (1) Euroseteleiden liikkeeseenlaskusta 6 päivänä joulukuuta 2001 tehdyssä päätöksessä EKP/2001/15(1) määrätään liikkeeseen laskettujen euroseteleiden kohdistamisesta kansallisille keskuspankeille suhteessa niiden maksamiin osuuksiin EKP:n pääomasta. Päätöksen EKP/2001/15 4 artiklassa ja sen liitteessä EKP:lle kohdistetaan 8 prosenttia liikkeeseen laskettujen euroseteleiden kokonaisarvosta. EKP:llä on kansallisilta keskuspankeilta eurojärjestelmän sisäisiä saamisia, joiden määrä on suhteessa niiden osuuksiin merkityn pääoman jakoperusteesta ja joiden arvo vastaa EKP:n liikkeeseen laskemien euroseteleiden arvoa. (2) Rahaliittoon osallistuvien jäsenvaltioiden kansallisten keskuspankkien rahoitustulon jakamisesta tilikaudesta 2002 alkaen 6 päivänä joulukuuta 2001 tehdyn päätöksen EKP/2001/16(2) 2 artiklan 2 kohdan mukaan liikkeeseen laskettuihin euroseteleihin liittyville eurojärjestelmän sisäisille saldoille maksetaan laskentakoron mukaista korkoa. Päätöksen EKP/2001/16 2 artiklan 3 kohdan mukaan tämä korko maksetaan TARGET-järjestelmän välityksellä neljännesvuosittain. Edellisestä kohdasta poiketen 2 artiklan 4 kohdassa määrätään, että tilikaudelta 2002 korko maksetaan vuoden lopussa. (3) Päätöksen EKP/2001/16 johdanto-osan 6 perustelukappaleessa todetaan, että tulo, jota EKP:lle kertyy sen osuuteen liikkeeseen lasketuista euroseteleistä liittyville eurojärjestelmän sisäisille saamisille suoritettavista koroista, olisi lähtökohtaisesti jaettava kansallisille keskuspankeille EKP:n neuvoston päätösten mukaisesti suhteessa niiden osuuksiin merkityn pääoman jakoperusteesta sinä tilikautena, jona tulo kertyy. (4) Jakaessaan tuloa, jota EKP:lle kertyy sen osuuteen liikkeeseen lasketuista euroseteleistä liittyville eurojärjestelmän sisäisille, kansallisiin keskuspankkeihin kohdistuville saamisille suoritettavista koroista, EKP:n tulisi arvioida vuositulostaan siten, että se ottaa huomioon varaukset, joita purkamalla voidaan kattaa ennakoitavia kuluja. (5) Määritellessään perussäännön 33.1 artiklan mukaisesti EKP:n nettovoitosta yleisrahastoon siirrettävän määrän EKP:n neuvoston tulisi ottaa huomioon, että se osa nettovoitosta, joka vastaa liikkeeseen lasketuista euroseteleistä saatavaa tuloa, olisi jaettava kansallisille keskuspankeille kokonaan, ON PÄÄTTÄNYT SEURAAVAA: 1 artikla Määritelmät Tässä päätöksessä tarkoitetaan: a) "rahaliittoon osallistuvilla jäsenvaltioilla" jäsenvaltioita, jotka ovat ottaneet käyttöön yhteisen rahan Euroopan yhteisön perustamissopimuksen mukaisesti; b) "kansallisilla keskuspankeilla" rahaliittoon osallistuvien jäsenvaltioiden kansallisia keskuspankkeja; c) "liikkeeseen laskettuihin euroseteleihin liittyvillä eurojärjestelmän sisäisillä saldoilla" kansallisen keskuspankin ja EKP:n sekä kansallisen keskuspankin ja toisten kansallisten keskuspankkien välisiä saamisia ja velkoja, jotka johtuvat päätöksen EKP/2001/15 4 artiklan soveltamisesta; d) "EKP:n liikkeeseen lasketuista euroseteleistä saamalla tulolla" tuloa, jota EKP:lle kertyy sen osuuteen liikkeeseen lasketuista euroseteleistä liittyville eurojärjestelmän sisäisille, kansallisiin keskuspankkeihin kohdistuville saamisille päätöksen EKP/2001/16 2 artiklan perusteella suoritettavasta korosta. 2 artikla EKP:n liikkeeseen lasketuista euroseteleistä saaman tulon väliaikainen jakaminen 1. EKP:n liikkeeseen lasketuista euroseteleistä saama tulo maksetaan kokonaisuudessaan kansallisille keskuspankeille sinä tilikautena, jolta se on kertynyt, ja jaetaan kansallisille keskuspankeille suhteessa niiden maksamiin osuuksiin EKP:n pääomasta. 2. Tilikaudesta 2003 alkaen EKP jakaa liikkeeseen lasketuista euroseteleistä kunkin edellisen vuosineljänneksen aikana saamansa tulon kansallisille keskuspankeille huhtikuun, heinäkuun, lokakuun ja tammikuun toisena työpäivänä. 3. EKP jakaa liikkeeseen lasketuista euroseteleistä vuonna 2002 saamansa tulon kansallisille keskuspankeille vuoden 2003 toisena työpäivänä. 4. EKP:n liikkeeseen lasketuista euroseteleistä saaman tulon määrästä voidaan EKP:n neuvoston perussäännön mukaan tekemällä päätöksellä vähentää ne kulut, joita EKP:lle on koitunut euroseteleiden liikkeeseen laskemisesta ja käsittelemisestä. 3 artikla Poikkeus 2 artiklasta 1. Jos EKP:n neuvosto ennakoi johtokunnan valmisteleman perustellun arvion ja neljännellä vuosineljänneksellä maksettavan määrän perusteella, että EKP:n vuositulos on tappiollinen tai että sen nettovoitto on pienempi kuin sen liikkeeseen lasketuista euroseteleistä saaman tulon arvioitu määrä, EKP:n neuvosto päättää ennen tilikauden päättymistä, että EKP:n liikkeeseen lasketuista euroseteleistä saamaa tuloa ei jaeta 2 artiklan mukaisesti tai että siitä jaetaan vain osa sen varmistamiseksi, että jaettavan tulon määrä ei ylitä EKP:n nettovoittoa kyseiseltä vuodelta. 2. EKP:n neuvosto antaa kansallisille keskuspankeille ohjeet siitä, että ne maksavat tarvittaessa EKP:lle takaisin aikaisemmin vuoden aikana jaetun tulon tai osan siitä, jotta voidaan varmistaa, että jaetun tulon kokonaismäärä ei ylitä EKP:n nettovoittoa kyseiseltä vuodelta. 3. Päätöstä siitä, että EKP:n liikkeeseen lasketuista euroseteleistä saamaa tuloa ei jaeta tilikauden 2002 osalta tai että siitä jaetaan vain osa, sovelletaan tätä vuotta koskevaan kokonaismäärään. 4. Edellisiä kohtia sovelletaan siinä tapauksessa, että mahdollista vuotuista kokonaistappiota ei voida kattaa edellisinä vuosina tehdyillä varauksilla. Nämä varaukset puretaan tuloslaskelmassa seuraavassa järjestyksessä: a) tiedossa olevia velkoja koskevat varaukset; b) varaukset, jotka vastaavat perussäännön 49 artiklan soveltamisesta johtuvia erityisillä arvonmuutostileillä olevia vararahastoja; c) yleisluontoisia riskejä koskevat varaukset, mukaan lukien kaikki määrittelemättömiä valuuttakurssi- ja markkinahintariskejä koskevat varaukset. 4 artikla Loppusäännökset 1. Tämä päätös tulee voimaan kahden päivän kuluttua siitä, kun se on tehty. 2. Tämä päätös julkaistaan Euroopan yhteisöjen virallisessa lehdessä. Tehty Frankfurt am Mainissa 21 päivänä marraskuuta 2002. EKP:n neuvoston puolesta Willem F. Duisenberg (1) EYVL L 337, 20.12.2001, s. 52. (2) EYVL L 337, 20.12.2001, s. 55.